Mikhaíl Gorbatsjev, síðasti leiðtogi Sovétríkjanna, lést í gærkvöld. Hann var níutíu og eins árs. Stjórnmálamenn víða um heim hafa minnst hans í dag.
Gorbatsjev tók við völdum í Sovétríkjunum árið 1985 og vann að því að opna landið fyrir umheiminum, auka frjálsræði og gagnsæi. Honum tókst þó ekki að afstýra falli Sovétríkjanna og varð því þeirra síðasti leiðtogi.
Gorbatsjev hafði verið á sjúkrahúsi í Moskvu upp á síðkastið vegna erfiðra veikinda. Heilsu hans hrakaði síðustu ár og var hann lagður inn á sjúkrahús í júní með nýrnasjúkdóm. Dánarorsök hefur ekki verið gerð opinber.
Vladímír Pútín Rússlandsforseti vottaði Gorbatsjev virðingu sína og fleiri leiðtogar hafa gert slíkt hið sama.
When you look at what he did to make Europe whole, free, to give freedom to the countries of the former Soviet Union, it was a quite extraordinary thing.
Boris Johnson, forsætisráðherra Bretlands, sagði að framlag Gorbatsjevs til sameiningar Evrópu og frelsunar fyrrum Sovétlýðvelda væri stórmerkileg. Olaf Scholz, kanslari Þýskalands, var á sama máli og sagði verk Gorbatsjevs hafa skipt sköpum fyrir sameiningu Austur- og Vestur-Þýskalands.
Guðni Th. Jóhannesson, forseti Íslands, lýsti honum sem umbótasinna í alræðisríki þar sem þörf hefði verið á meiri umbótum en Gorbatsjev gat komið á.
Gorbatsjev verður grafinn í Novodevitsjí-kirkjugarðinum í Moskvu þar sem Níkíta Krútstjev, fyrrverandi leiðtogi Sovétríkjanna, hvílir einnig. Ekki liggur fyrir hvort Gorbatsjev verður veitt ríkisútför.

Míkhaíl Gorbatsjev, síðasti leiðtogi Sovétríkjanna, lést í gærkvöld. Leiðtogar víðs vegar um heiminn hafa vottað honum virðingu sína í dag.